Известие за възобновяване на антидъмпинговото разследване във връзка с Регламент за изпълнение (ЕС) 2017/763 на Комисията за налагане на окончателно антидъмпингово мито и окончателно събиране на наложеното временно мито върху вноса на някои видове лека термична хартия с произход от Република Корея вследствие на решението на Общия съд от 2 април 2020 г. по дело T-383/17, потвърдено с решението на Съда по дело C-260/20 P

(2022/C 248/12)

1. Решения

С решението си от 2 април 2020 г. (1) по дело T-383/17 Hansol Paper/Комисия („решението“) Общият съд на Европейския съюз („Общият съд“) отмени Регламент за изпълнение (ЕС) 2017/763 на Комисията за налагане на окончателно антидъмпингово мито и окончателно събиране на наложеното временно мито върху вноса на някои видове лека термична хартия с произход от Република Корея („спорния регламент“) (2) в частта му, която се отнася до групата Hansol (Hansol Paper Co. Ltd. и Hansol Artone Paper Co. Ltd.) („Hansol“).

Hansol оспори законосъобразността на спорния регламент по няколко причини. В едно от основанията си Hansol оспори формирането на определени нормални стойности в съответствие с член 2, параграф 3 от основния регламент. В друго основание Hansol изрази твърдението, че Комисията е допуснала явна грешка в преценката при определянето на тежестта на продажбите в Съюза за независими клиенти спрямо продажбите за свързаните преработватели. Hansol заяви, че тази твърдяна изчислителна грешка е изкривила изчисляването на дъмпинговия марж, както и, inter alia, маржа на подбиване на цените.

Общият съд констатира, че Комисията е нарушила член 2, параграф 1 от Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (3) („основния регламент“), като е решила, че нормалната стойност следва да бъде формирана в съответствие с член 2, параграф 3 от посочения регламент за вид на продукта, продаван от Hansol Artone Paper Co. Ltd., при положение че за същия вид на продукта е имало представителни продажби на вътрешния пазар, извършени от Hansol Paper Co. Ltd. Общият съд констатира също така, че твърдяната грешка при претеглянето е била установена и че Комисията е трябвало да вземе предвид количествата, които Schades Nordic, един от свързаните с групата Hansol преработватели в Съюза, е продал на независими клиенти. Поради това Комисията е нарушила член 2, параграф 11 от основния регламент, тъй като направените от нея изчисления не са отразявали в пълна степен извършвания от Hansol дъмпинг. Освен това Общият съд прие, че тази грешка при претеглянето е засегнала и изчисляването на подбиването на цените, тъй като за това изчисляване Комисията е използвала същото претегляне. На последно място Общият съд констатира, че Комисията е допуснала грешка, като е приложила по аналогия член 2, параграф 9 от основния регламент и е приспаднала ПОАР и маржа на печалбата за препродажбите на разглеждания продукт, извършени от свързания субект за продажби в ЕС, за целите на определянето на експортната цена на този продукт в контекста на определянето на вредата.

На 11 юни 2020 г. Комисията поиска от Съда да отмени решението на Общия съд, като подаде жалба (дело C-260/20 P). На 12 май 2022 г. втори състав на Съда отхвърли жалбата и потвърди констатациите на Общия съд (4). Съдът обаче отбеляза, че противно на постановеното от Общия съд, в този случай Комисията не е допуснала грешка, като е приложила по аналогия член 2, параграф 9 от основния регламент. В резултат на това Регламент за изпълнение (ЕС) 2017/763 на Комисията бе отменен в частта му, която се отнася до Hansol.

2. Последици

Съгласно член 266 от ДФЕС институциите са длъжни да предприемат необходимите мерки за изпълнение на решенията на Съда. В случай на отмяна на акт, приет от институциите в контекста на административна процедура, като например антидъмпингово разследване, изпълнението на решението на Общия съд се изразява в замяна на отменения акт с нов, в който установената от Съда незаконосъобразност е отстранена (5).

Съгласно практиката на Съда процедурата за замяна на отменения акт може да се възобнови непосредствено на етапа, на който е възникнала незаконосъобразността (6). Това предполага по-специално, че ако актът, приет за приключване на административна процедура, бъде отменен, тази отмяна не засяга непременно подготвителните актове, като например отнасящите се до започването на антидъмпинговата процедура. В случай че даден регламент за налагане на окончателни антидъмпингови мерки например бъде отменен, това означава, че вследствие на отмяната антидъмпинговата процедура остава открита, тъй като актът, приет за приключване на антидъмпинговата процедура, се заличава от правния ред на Съюза (7), с изключение на случаите, при които незаконосъобразността е възникнала на етапа на започване на процедурата.

В настоящия случай Общият съд отмени спорния регламент по първите три причини, посочени в раздел 1, трети параграф.

Останалите констатации и заключения в спорния регламент, които не бяха оспорени или които бяха оспорени, но не бяха разгледани от Общия съд, остават валидни и не са засегнати от настоящото възобновяване.

3. Възобновяване на процедурата

С оглед на гореизложеното Комисията реши да възобнови довелото до приемането на спорния регламент антидъмпингово разследване по отношение на вноса на някои видове лека термична хартия с произход от Република Корея в частта му, която се отнася до Hansol. Възобновяването на първоначалното разследване се извършва на етапа, на който е възникнала нередността.

Целта на възобновяването на първоначалното разследване е да се отстранят установените от Общия съд и потвърдени от Съда грешки и да се прецени дали прилагането на правилата по пояснения от Общия съд и Съда начин обосновава повторното налагане на мерките на първоначалното или на преразгледано равнище, считано от датата, на която спорният регламент влезе в сила.

Заинтересованите страни се уведомяват, че констатациите от настоящото преразглеждане може да породят бъдещи задължения.

4. Писмени изявления

Всички заинтересовани страни, и по-специално Hansol, се приканват да изложат становищата си и да предоставят информация, както и доказателства в нейна подкрепа, по въпроси, отнасящи се до възобновяването на разследването. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 20 дни от датата на публикуване на настоящото известие в Официален вестник на Европейския съюз.

5. Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до възобновяването на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със заинтересованите страни.

6. Указания за представяне на писмени изявления и за изпращане на кореспонденция

Информацията, предоставена на Комисията за целите на разследванията за търговска защита, не трябва да бъде обект на авторски права. Преди да предоставят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява на Комисията: а) да използва информацията и данните за целите на настоящата процедура за търговска защита и б) да предостави информацията и/или данните на заинтересованите страни по настоящото разследване по начин, който им позволява да упражнят правото си на защита.

Всички писмени изявления, включително информацията, която се изисква в настоящото известие, попълнените въпросници и кореспонденцията, предоставени от заинтересованите страни на поверителна основа, се обозначават със „Sensitive“ (8). Страните, които предоставят информация в хода на настоящото разследване, се приканват да обосноват искането си за поверително разглеждане. В съответствие с член 19, параграф 2 от основния регламент от страните, предоставящи обозначена със „Sensitive“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако страна, която предоставя поверителна информация, не посочи основателна причина за искането за поверително разглеждане или не представи неповерително резюме в изисквания формат и с необходимото качество, Комисията може да не вземе предвид тази информация, освен ако точността ѝ може да бъде убедително доказана с помощта на подходящи източници.

Заинтересованите страни се приканват да правят всички изявления и да подават всички искания, включително искания да бъдат регистрирани като заинтересовани страни, сканирани пълномощни и удостоверения, чрез електронната платформа TRON.tdi (https://tron.trade.ec.europa.eu/tron/TDI). Чрез използване на TRON.tdi или електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на ГД „Търговия“: http://trade.ec.europa.eu/doclib/docs/2014/june/tradoc_152563.pdf. Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само чрез TRON.tdi или по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени чрез TRON.tdi или по електронна поща, заинтересованите страни следва да направят справка с указанията за комуникация със заинтересованите страни, посочени по-горе.

Адрес на Комисията за кореспонденция: European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

Електронна поща: TRADE-AD629a-LWTP-REOPENING@ec.europa.eu

7. Неоказване на съдействие

В случай че заинтересована страна откаже достъп до необходимата информация, не я предостави в срок или значително възпрепятства разследването, предварителните или окончателните констатации, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.

Ако заинтересована страна не оказва съдействие или оказва само частично съдействие и поради това констатациите се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. В такъв случай заинтересованата страна следва незабавно да се свърже с Комисията.

8. Служител по изслушванията

Заинтересованите страни могат да поискат намесата на служителя по изслушванията при търговските процедури. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и всякакви други искания относно правата на защита на заинтересованите страни и трети страни, които могат да възникнат по време на процедурата.

Служителят по изслушванията може да организира изслушвания и да действа като медиатор между заинтересованата(ите) страна(и) и службите на Комисията, за да гарантира, че заинтересованите страни упражняват изцяло правото си на защита. Искането за изслушване от служителя по изслушванията следва да бъде отправено в писмена форма и да бъде надлежно обосновано. Служителят по изслушванията ще разгледа основанията за исканията. Тези изслушвания следва да се провеждат само ако въпросите не са своевременно уредени със службите на Комисията.

Всяко искане трябва да се представи навреме и експедитивно, за да не се възпрепятства правилното протичане на процедурите. За тази цел заинтересованите страни следва да поискат намесата на служителя по изслушванията във възможно най-кратък срок след настъпването на събитието, което оправдава тази намеса. Служителят по изслушванията ще разгледа основанията за исканията за намеса, естеството на повдигнатите въпроси, както и въздействието на тези въпроси върху правото на защита, като надлежно вземе предвид интересите за добро администриране и за своевременно приключване на разследването.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/

9. Обработка на личните данни

С всички лични данни, събрани по време на настоящото разследване, ще се борави в съответствие с Регламент (ЕС) 2018/1725 на Европейския парламент и на Съвета (9).

Съобщение за защита на личните данни, с което се информират всички физически лица за обработването на личните данни в рамките на предприеманите от Комисията дейности за търговска защита, е на разположение на уебсайта на ГД „Търговия“: http://ec.europa.eu/trade/policy/accessing-markets/trade-defence

10. Информация за митническите органи

Считано от 1 юли 2022 г. и до обявяването на резултата от настоящото преразглеждане се прекратява окончателното задължение за плащане на антидъмпингово мита върху вноса на някои видове лека термична хартия с тегло, непревишаващо 65 g/m2; на роли с ширина 20 cm или повече, с тегло на ролaта (включително хартията) 50 kg или повече и с диаметър на ролата (включително хартията) 40 cm или повече („джъмбо ролки“); със или без основно покритие от едната или от двете страни; покрита с термочувствително вещество от едната или от двете страни; и със или без горно покритие, понастоящем класирани в кодове по КН ex 4809 90 00, ex 4811 90 00, ex 4816 90 00 и ex 4823 90 85 (кодове по ТАРИК: 4809900010, 4811900010, 4816900010 и 4823908520), с произход от Република Корея и произведени от групата Hansol (Hansol Paper Co. Ltd. и Hansol Artone Paper Co. Ltd).

Тъй като на този етап размерът на произтичащото от преразглеждането окончателно задължение е неопределен, Комисията отправя към националните митнически органи искане да изчакат обявяването на резултата от настоящото разследване, преди да вземат решение по евентуални искания за възстановяване на антидъмпинговото мито, отменено от Общия съд по отношение на групата Hansol (Hansol Paper Co. Ltd. и Hansol Artone Paper Co. Ltd).

Вследствие на това антидъмпинговото мито, платено съгласно Регламент за изпълнение (ЕС) 2017/763 на Комисията за налагане на окончателно антидъмпингово мито и окончателно събиране на наложеното временно мито върху вноса на някои видове лека термична хартия с произход от Република Корея за вноса на тези продукти, произведени от групата Hansol (Hansol Paper Co. Ltd. и Hansol Artone Paper Co. Ltd), не следва да бъде възстановявано или опрощавано до обявяването на резултата от настоящото разследване.

11. Разгласяване

Всички заинтересовани страни, които са били регистрирани като такива по време на разследването, довело до приемането на спорния регламент, ще бъдат своевременно уведомени за основните факти и съображения, въз основа на които Комисията възнамерява да изпълни горепосоченото решение, и ще им бъде предоставена възможност да изразят становищата си, преди да бъде взето окончателно решение.

(1) ECLI:EU:T:2020:139.

(2) ОВ L 114, 3.5.2017 г., стр. 3.

(3) ОВ L 176, 30.6.2016 г., стр. 21.

(4) ECLI:EU:C:2022:370.

(5) Решение по съединени дела 97, 193, 99 и 215/86, Asteris AE и други и Република Гърция/Комисия (Recueil 1988 г., стр. 2181, т. 27 и 28); и решение по дело T-440/20, Jindal Saw/Европейска комисия (EU:T:2022:318).

(6) Решение по дело C-415/96, Испания/Комисия (Recueil 1998 г., стр. I-6993, т. 31); решение по дело C-458/98 P, Industrie des Poudres Sphériques/Съвет (Recueil 2000 г., стр. I-8147, т. 80—85); решение по дело T-301/01, Alitalia/Комисия (Сборник 2008 г., стр. II-1753, т. 99 и 142); решение по съединени дела T-267/08 и T-279/08, Région Nord-Pas de Calais/Комисия (Сборник 2011 г., стр. II-0000, т. 83).

(7) Решение по дело C-415/96, Испания/Комисия (Recueil 1998 г., стр. I-6993, т. 31); решение по дело C-458/98 P, Industrie des Poudres Sphériques/Съвет (Recueil 2000 г., стр. I-8147, т. 80—85).

(8) Документ, който е обозначен със „Sensitive“, се счита за поверителен в съответствие с член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(9) Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).